**Apetit Oyj** on Helsingin pörssissä noteerattu elintarviketeollisuuden yrityskonserni. Apetit valmistaa pakasteita ja kalajalosteita minkä lisäksi se tuottaa kasviöljyjä ja harjoittaa viljan sekä rehuraaka-aineiden kauppaa. Yhtiö perustettiin Säkylään vuonna 1950 nimellä Länsi-Suomen Sokeritehdas Oy.

Historia
--------

Apetit aloitti toimintansa vuonna 1950 nimellä Länsi-Suomen Sokeritehdas. Vuonna 1973 yhtiön nimeksi tuli Lännen Tehtaat Oy. Alkuaikoinaan yhtiö oli merkittävä sokerin valmistaja, minkä lisäksi sillä oli 1970-luvulla muun muassa konepajatoimintaa.

Yhtiön oma sokeriliiketoiminta loppui 1990-luvun alussa, kun Lännen Tehtaat ja Cultor perustivat yhteisyritys Sucros Oy:n. Lännen Tehtaiden omistusosuus yrityksestä oli 20 prosenttia, mikä on myös tänä päivänä Apetit Oyj:n osakkuus Sucroksesta. Konepajatoiminta puolestaan päättyi vuonna 2004, kun Lännen Tehtaat myi *Lännen*-tuotemerkillä harjoittamansa kaivurikuormaajien valmistuksen Lännen Tractors Oy -nimiselle uudelle yhtiölle, jossa Lännen Tehtaat ei ollut osakkaana.

Tammikuussa 2007 Lännen Tehtaat ja Hankkija-Maatalous sopivat Lännen Tehtaiden omistamien Suomen Rehu Oy:n ja Avena Nordic Grain Oy:n osake-enemmistöjen (51 %) siirtymisestä Hankkija-Maatalouden omistukseen. Kilpailuviraston suorittaman selvityksen jälkeen osapuolet luopuivat Avena Nordic Grainin osakkeiden kaupasta. Suomen Rehu Oy:n osakkeiden kauppa kuitenkin toteutui kesäkuussa 2007. Hankkija-Maataloudella oli oikeus ostaa loput Suomen Rehun osakkeista aikaisintaan 15 kuukauden kuluttua tehdystä kaupasta.

Apetit Pakaste Oy:n ja Ravintoraision yhteisyrityksen Ateriamestarit Oy:n toiminta päättyi vuoden 2012 lopussa, ja Apetit ja Raisio huolehtivat tämän jälkeen suurkeittiömyynnistä molemmat itsenäisesti.

Lännen Tehtaat päätti kevään 2013 yhtiökokouksessa muuttaa nimensä Apetit Oyj:ksi. Hallitus katsoi, ettei Lännen Tehtaat vastannut enää yhtiön nykyisiä liiketoimintaa, minkä lisäksi Apetit oli jo Lännen Tehtaiden kuluttajatuotteissa käyttämä merkki.

Matti Karppinen toimi yhtiön toimitusjohtajana vuodesta 2005, kunnes hänet irtisanottiin huhtikuussa 2014. Päätöstä perusteltiin Apetitin uudistustarpeella. Karppisen seuraajaksi valittiin syyskuussa Stora Enson johtokunnasta diplomi-insinööri Juha Vanhainen, joka aloitti toimitusjohtajana 2. huhtikuuta 2015.

Vuonna 2016 Apetit päätti strategiassaan keskittyä liiketoiminnassaan kasvispohjaiseen syömiseen, mihin liittyen yhtiö päätti myydä kalaliiketoimintansa kesäkuussa 2017 norjalaiselle Insulalle.

Apetit myi heinäkuussa 2019 tuoretuotetoimintansa ruotsalaiselle Greenfoodille. Juha Vanhainen puolestaan luopui toimitusjohtajan tehtävistä 31. elokuuta 2019, jolloin hänen seuraajanaan aloitti HKScanin johtotehtävissä työskennellyt, maatalous- ja metsätieteiden maisteri, Esa Mäki.

Liiketoiminta
-------------

Lännen Tehtaat (Säkylä) länsipuolelta kuvattuna.
Apetit-konserni on jakautunut kolmeen liiketoiminta-alueeseen: Ruokaratkaisut, Öljykasvituotteet ja Viljakauppa. Konserniin kuuluu myös osakkuusyhtiö Sucros Oy (20 % omistus), minkä lisäksi Apetit-konserni on Escamar Seafood Oy:n vähemmistöomistaja (alle 20 prosentin omistusosuus). Säkylän lisäksi Apetit-konsernilla on toimipisteet Helsingissä, Kirkkonummella ja Pudasjärvellä.

*Ruokaratkaisut* tuottaa vihannes- ja ruokapakasteita sekä käyttövalmiita kasviksia. Yhtiön *Öljykasvituotteet* jalostaa kasviöljyjä ja tuottaa öljykasvipohjaisia rehuraaka-aineita Kirkkonummella sijaitsevassa öljynpuristamossa. Lisäksi Apetit toimii *Viljakauppa* -liiketoiminta-alueen kautta vilja-, öljykasvi- ja rehuraaka-ainemarkkinoilla. Yhtiön päähankinta-alueet ovat Suomi ja Baltian maat.

Katso myös
----------

* Lännen Pakaste

Lähteet
-------

1. 1 2 3 4 5  Vuosikertomus 2020 (PDF) *apetit.fi*. Apetit Oyj. Viitattu 23.10.2021.
2. 1 2  Laakso, Antti: Lännen Tehtaat vaihtamassa nimekseen Apetit *yle.fi*.  28.2.2013. Yle Uutiset. Viitattu 12.10.2019.
3. ↑  Yritys: Historia *apetit.fi*. Apetit Oyj. Viitattu 12.10.2019.
4. ↑  Lännen Tehtaat myy kaivurit *marmai.fi*.  25.5.2004. Markkinointi & Mainonta. Viitattu 5.11.2007.
5. ↑  Agrimarketin tiedote Agrimarket. Viitattu 5.11.2007.
6. ↑  Yrityskaupan hyväksyminen  5.5.2007. Kilpailuvirasto. Viitattu 5.11.2007.
7. ↑  Ateriamestarit Oy:n toiminta päättyy Ateriamestarit Oy. Viitattu 7.5.2013. [vanhentunut linkki]
8. ↑  Apetitin toimitusjohtaja joutuu jättämään tehtävänsä  29.4.2014. Yle Uutiset. Viitattu 29.4.2014.
9. ↑  Santaharju, Teija: Apetitin toimitusjohtaja tulee Stora Ensosta *yle.fi*.  19.9.2014. Yle Uutiset. Viitattu 12.10.2019.
10. 1 2  Yritys: Historia *apetit.fi*. Apetit Oyj. Viitattu 11.5.2019.
11. ↑  Terhemaa, Ahti: Apetit myy kalaliiketoimintansa Insulalle *Kauppalehti*.  29.6.2017. Viitattu 26.1.2018.
12. ↑  Apetit myy osan liiketoiminnastaan ruotsalaiselle Greenfoodille *hs.fi*.  10.7.2019. Helsingin Sanomat. Viitattu 10.7.2019.
13. ↑  Apetitin toimitusjohtaja eroaa – uudeksi toimitusjohtajaksi Esa Mäki *is.fi*.  31.5.2019. Taloussanomat. Viitattu 31.5.2019.
14. 1 2  Apetit lyhyesti *apetit.fi*. Apetit Oyj. Viitattu 11.5.2019.

Kirjallisuutta
--------------

* Seppälä, Raimo: *Sokerisoturit ja heidän yhtiönsä: Länsi-Suomen Sokeritehdas Oy, Lännen Sokeri Oy, Lännen Tehtaat Oy*. Otava, 1986. ISBN 9511092642.

Aiheesta muualla
----------------

* Apetit
* Avena Nordic Grain